Folketing
2008-04-09

Jeg er selvfølgelig ked af, at ministeren ikke kan støtte forslaget, men det glæder mig trods alt, at ministeren siger, at det er vigtigt, at offentligt ansatte ytrer sig. For når man ser, hvordan regeringen ellers har gebærdet sig, siden den selv udsendte vejledningen, er det jo ikke sådan, at man får det indtryk, at regeringen synes, at det er rigtig godt, at offentligt ansatte ytrer sig. Senest har vi haft sagen, hvor fru Özlem Sara Cekic var ude at støtte nogle socialrådgivere i, at der er et problem med sagsbehandlingen i forhold til bl.a. børn, der har været udsat for seksuelt misbrug. Reaktionen fra velfærdsministeren var, at det måtte undersøges, om budbringeren - den offentligt ansatte, der havde brugt sin ytringsfrihed - skulle udsættes for en sanktion. Vi har set sagen med skolelederen i beredskabsstyrelsen, hvor forsvarsministeren prøvede at få ham fyret, og senest, i forbindelse med det seneste beredskabsforlig, er hele hans skole blevet nedlagt. Og der har været sagerne under valgkampen, hvor forskere fortalte om, at de havde fået mundkurv på. Derfor vil jeg gerne høre: Er man i regeringen enig om, at det er en god ting, at offentligt ansatte bruger deres ytringsfrihed?